P6_TA(2006)0084

Razmere na področju človekovih pravic v Čadu

Resolucija Evropskega parlamenta o razmerah na področju človekovih pravic v Čadu

Evropski parlament,

- ob upoštevanju Sporazuma o partnerstvu AKP-EU, podpisanega dne 23. junija 2000 v Cotonouju (Cotonoujski sporazum), zlasti člena 8 o političnem dialogu,

- ob upoštevanju izmenjave mnenj na seji Odbora za razvoj Evropskega parlamenta dne 20. februarja 2006,

- ob upoštevanju resolucije Skupne parlamentarne skupščine AKP–EU o razmerah v Sudanu, sprejete v malijskem Bamaku dne 21. aprila 2005 [1],

- ob upoštevanju svojih resolucij z dne 16. septembra 2004 o Darfurju v Sudanu [2] in 12. maja 2005 o razmerah v Sudanu [3],

- ob upoštevanju poročila ad hoc delegacije Evropskega parlamenta, ki se je v Sudanu in Čadu mudila med 2. in 7. septembrom 2004,

- ob upoštevanju svoje resolucije z dne 14. junija 2001 o predsedniških volitvah v Čadu [4],

- ob upoštevanju svoje resolucije z dne 20. januarja 2000 o kršitvah človekovih pravic zaradi čadsko-kamerunskega projekta črpanja nafte in izgradnje naftovoda [5],

- ob upoštevanju dokumenta z naslovom "Strategija sodelovanja in okvirni program 2002-2007", ki sta ga 11. februarja 2002 ratificirali Vlada Republike Čad in Komisija,

- ob upoštevanju svoje resolucije z dne 18. junija 1998 o čadsko-kamerunskem projektu in kršitvah človekovih pravic, do katerih je prišlo v obdobju med oktobrom 1997 in marcem 1998 [6],

- ob upoštevanju Resolucije Varnostnega sveta Združenih narodov 1590(2005) z dne 24. marca 2005 o napotitvi misije Združenih narodov v Sudan (MINUS),

- ob upoštevanju sklepa o povečanju števila vojakov misije Afriške unije za opazovanje v Sudanu (AMIS), ki ga je dne 20. oktobra 2005 sprejel Svet za mir in varnost Afriške unije in po katerem se je njihova navzočnost povečala s 300 mož leta 2004 na sedanjih 6964,

- ob upoštevanju poročila posebnega odbora Sveta za mir in varnost Afriške unije z dne 12. januarja 2006 o razmerah v Darfurju,

- ob upoštevanju sklepa Sveta za mir in varnost Afriške unije z dne 12. januarja 2006 o podaljšanju mandata misiji AMIS do 31. marca 2006,

- ob upoštevanju sporazuma med Čadom in Sudanom, podpisanega dne 8. februarja 2006 v Tripoliju potem, ko je med državama prišlo do napetosti,

- ob upoštevanju vseh resolucij Varnostnega sveta Združenih narodov o tej temi, zlasti Resolucije 1593 (2005) z dne 31. marca 2005 o razmerah v Sudanu, in poročila mednarodne preiskovalne komisije za Darfur, pripravljenega za generalnega sekretarja OZN, kakor je bilo predvideno z Resolucijo Varnostnega sveta 1564 (2004),

- ob upoštevanju akcijskega načrta za Darfur, sprejetega na osnovi dogovora med Združenimi narodi in sudansko vlado dne 5. avgusta 2004,

- ob upoštevanju poročila Združenih narodov z dne 26. aprila 2005 o razmerah v Sudanu,

- ob upoštevanju sporazuma iz leta 1999 med Čadom in Svetovno banko o programu upravljanja s prihodki od nafte,

- ob upoštevanju afriške listine o človekovih pravicah in pravicah ljudstev,

- ob upoštevanju zakona države Čad št. 001/PR/99 z dne 11. januarja 1999 o upravljanju s prihodki od nafte,

- ob upoštevanju poročila o projektu izgradnje naftovoda Čad-Kamerun, ki ga je dne 22. februarja 2001 predstavil Odbor za razvoj in sodelovanje in kateremu je bilo priloženo poročilo o obisku delegacije v Čadu in Kamerunu med 23. in 30. marcem 2000,

- ob upoštevanju členov 91 in 90(4) svojega Poslovnika,

A. ker naj bi bile v Čadu maja ali junija 2006 organizirane predsedniške volitve,

B. ker so bile parlamentarne volitve, predvidene za april ali maj 2006, preložene na kasnejši datum,

C. ob upoštevanju, da je čadska nacionalna skupščina sprejela zgoraj navedeni zakon št. 001/PR/99 o upravljanju s prihodki od nafte,

D. ob upoštevanju zaveze Svetovne banke, da se bo v Čadu borila proti revščini, postavila temelje trajnostni rasti in državi ponudila možnost, da izboljša svoje razvojne možnosti,

E. ker čadska vlada namerava 10 % sredstev, predvidenih za prihodnje generacije, uporabiti za teritorialno upravo in varnost in ker je zaradi tega Svetovna banka zaustavila izplačilo 124 milijonov ameriških dolarjev sredstev, ki jih je Čadu namenilo Mednarodno združenje za razvoj kakor pomoč pri izvedbi osmih projektov, ki bodo skupaj stali 297 milijonov ameriških dolarjev,

F. ker se je čadska vlada odzvala na sklep Svetovne banke tako, da je s Kitajsko in Tajvanom sklenila sporazum o izkoriščanju drugih nahajališč nafte na svojem ozemlju,

G. ker je Čad ena najrevnejših držav na svetu, kjer ima dostop do vira pitne vode komaj 27 % prebivalstva,

H. ker ima Čad velikanski potencial na področju kmetijstva, živinoreje, ribištva in predvsem ker se v državi nahajajo velika rudna bogastva in zaloge nafte, ki si jih želijo prilastiti številne države in multinacionalke,

I. ker so pogoji za življenje izjemno težki prav zaradi posledic, ki so jih zapustile vojna, suša in lakota, in ker so veliko škodo utrpele ustanove in infrastruktura v državi,

J. ker je v Čadu približno 80 % prebivalstva nepismenega, ki trpijo zaradi vseh oblik pomanjkanja hrane, povzročenih zaradi podnebnih razmer ter zaradi epidemij in bolezni, povezanih z vodo,

K. ker v državi veljajo omejitve svobode izražanja, kakor o tem priča dejstvo, da je notranje ministrstvo že dvakrat zaprlo Radio FM Liberté,

L. ker je zaskrbljen nad grožnjami, ki jih prejemajo združenja za človekove pravice v Čadu,

M. ker je kmetom v predelih z nafto odvzeta zemlja, zanjo pa ne prejmejo nobene odškodnine,

N. ker je zelo zaskrbljen nad različnimi oboroženimi vdori ob vzhodni čadski meji, za kar obtožujejo Sudan, ki naj bi oboroževal in financiral upornike; ker med Čadom in Sudanom pogosto prihaja do oboroženih spopadov,

O. ker je za proučitev vloge sudanske vlade, milic, imenovanih jandjaweeds, in uporniških gibanj pri zločinih in kršitvah mednarodnega prava v Darfurju Mednarodno kazensko sodišče dne 6. junija 2005 pričelo preiskavo,

P. ker je zelo zaskrbljen nad ugotovitvami, ki jih je dne 11. decembra 2005 predstavil Juan Mendez, posebni svetovalec za preprečevanje genocidov pri Generalnem sekretarju ZN za človekove pravice, ki je dejal, da sta misiji MINUS in AMIS povsem neuspešni, saj se število kršitev človekovih pravic ne zmanjšuje, ampak celo narašča,

Q. ker je zaradi krize v Darfurju Svet za mir in varnost Afriške unije na odločilni preizkušnji,

R. ker članice Afriške unije nimajo niti dovolj človeških, materialnih in finančnih virov niti ustreznega mandata za odpravo nastalih razmer na tako obsežnem območju,

S. ker denarne potrebe za okrepljeno misijo AMIS za obdobje od 1. julija 2005 do 30. junija 2006 znašajo 252,4 milijonov ameriških dolarjev ali 54 % celotnega proračuna, in ker je misija do 31. oktobra 2005 prejela samo 65,4 milijonov ameriških dolarjev ali četrtino celotnega potrebnega zneska,

T. ker so do zdaj prispela sredstva za okrepljeno misijo AMIS že skoraj v celoti porabljena in je finančna stiska že tako velika, da je bila Afriška unija prisiljena zmanjšati nadomestila, ki jih prejemajo vojaški opazovalci,

U. ker je dodatnih 4,6 milijonov ameriških dolarjev nujnih za pokritje drugih proračunskih postavk in podporo misiji do 31. marca 2006,

V. ker je Varnostni svet Združenih narodov dne 3. februarja 2006 pozval k pripravi načrtov, po katerih naj bi posebne sile Združenih narodov v Darfurju nadomestile čete Afriške unije,

W. ker je nujno potrebno, da operacijo v Darfurju od sil Afriške unije prevzamejo Združeni narodi in tja napotijo precej številnejše enote, ki bodo sposobne preprečiti napade na civiliste in razorožiti milice janjaweed,

X. ker je zaskrbljen nad vedno večjim številom napadov na vasi v Čadu in na taborišča ter humanitarne delavce v zahodnem Darfurju, zaradi katerih je pokrajina zelo nevarna za mednarodna humanitarna združenja, med katerimi jih na obmejnih predelih trenutno deluje le peščica,

Y. ker je zaradi konfliktnih razmer v Darfurju, ki jim ni konca, umrlo na tisoče ljudi, približno 1,65 milijona ljudi je razseljenih, v Čad se je zateklo 200000 beguncev in ker je skupno število prizadetih oseb skoraj 2,5 milijona ljudi,

Z. ker je večina v Čadu razseljenih ljudi zaradi napadov izgubila velik del pridelka in živijo v zasilnih prebivališčih in ker zaradi izčrpanih zalog lahko pride do hudega pomanjkanja hrane,

AA. ker se stanje na področju človekovih pravic stalno slabša, o čemer pričajo neprestana nasilna dejanja, omejevanje svobode izražanja in zunajsodni umori, ki jih zagrešijo varnostne sile, in ker v teh razmerah zaradi revščine in slabega ravnanja trpijo zlasti ženske in otroci,

AB. ker je dne 24. januarja 2005 Afriška unija sklenila, da oblikuje skupino sodnih strokovnjakov, ki bodo proučili "dane možnosti" za sojenje nekdanjemu čadskemu diktatorju Hissenu Habreju, ki se je leta 1990 zatekel v Senegal,

1. je izredno zaskrbljen zaradi splošnih razmer v Čadu, zlasti kar zadeva človekove pravice;

2. zaskrbljeno opozarja, da civilno prebivalstvo, ki sta ga prizadeli že suša in lakota, nima nikakršne koristi od zakona št. 001/PR/99 in milijard dolarjev, pridobljenih s prodajo nafte, ter poudarja, da bi morali od naftnega bogastva Čada največ pridobiti prebivalci Čada;

3. obsoja dejstvo, da je bilo 10 % prihodkov od nafte, ki so bili sicer namenjeni za prihodnje generacije, dodeljenih seznamu "prednostnih sektorjev", med katerimi so tudi izdatki za vojsko;

4. poziva čadsko vlado, da jasno in pregledno prikaže porabo prihodkov od nafte;

5. poziva čadsko vlado, da prihodke od nafte nameni razvoju, zlasti preskrbi s pitno vodo, zdravju in izobraževanju, pa tudi pripravi volitev;

6. poziva čadsko vlado, da sestavi letni načrt za razvoj države in ga javno objavi;

7. ugotavlja, da je čadska vlada pripravljena upoštevati mnenje mednarodne skupnosti, vendar vztraja pri nujnosti bolj poglobljenega dialoga in odprtega pristopa;

8. pozdravlja ustanovitev ministrstva za človekove pravice v Čadu, poziva njegove odgovorni sodelujejo s civilno družbo in izvajajoudejanjijo nacionalni akcijski program za politiko človekovih pravic ter poziva Komisije k natančnemu spremljanju tega proces;

9. poziva Svet, Komisijo in države članice, naj izvajajo pritisk na čadsko vlado, da bi le-ta okrepila delovanje pravne države ter prekinila vzdušje nekaznovanja in kršitev človekovih pravic, zlasti v odnosu do nasprotnikov predloga o reviziji zakona št. 001/PR/99;

10. poziva čadsko vlado, da preneha prisilno rekrutiranje mladih vojakov v državno vojsko;

11. izraža zaskrbljenost zaradi nasilja policijskih sil in oboroženih tolp nad prebivalstvom in pripadniki opozicije; poziva, da policija in vojska prenehata nasilje nad civilnim prebivalstvom in preprečita delovanje oboroženih tolp;

12. poziva misijo Afriške unije v Sudanu k takojšnji izvedbi potrebnih sprememb za izboljšanje zaščite civilnega prebivalstva in dokaže, da je sposobna zaščiti civiliste v Darfurju;

13. poziva Svet, Komisijo, države članice, Združene narode in Afriško unijo, naj na vse možne načine izvajajo pritisk na sudansko vlado, da bi prenehala ogrožati učinkovitost delovanja misije AMIS;

14. poziva Svet, Komisijo, države članice, Združene narode in Afriško unijo, da misiji AMIS, ki jo hromijo finančne. logistične in druge omejitve, takoj dajo na razpolago občutno večja finančna, materialna in vojaška sredstva;

15. obsoja napade vojaških milic, imenovanih janjaweed, ki včasih delujejo s podporo sudanske vlade, zlasti s podporo bojnih helikopterjev, in ki so od srede decembra napadle 40 izmed 85 vasi v čadski regiji Borota, južno od mesta Adré, zaradi česar so jih prebivalci zapustili in so danes brezdomci;

16. pozdravlja sporazum med Čadom in Sudanom, ki je bil sklenjen dne 8. februarja 2006 v Tripoliju, in poziva obe državi, da spoštujeta dane zaveze;

17. poziva vladi Čada in Sudana, da strožje nadzorujeta trgovino z lahkim in malokalibrskim orožjem v regiji;

18. opozarja na zelo resen problem zemeljskih min in neeksplodiranih teles (UXO) na jugu Sudana, zato Svet, Komisijo, vlado Čada in Sudana, Združene narode in druge odgovorne poziva, naj brez odlašanja razminirajo minirana območja, ponudijo pomoč žrtvam, poskrbijo za izobraževanje prebivalstva, da se bo znalo odzvati na vse te tegobe, očistijo poti in razseljenim osebam in beguncem omogočijo, da se vrnejo na svoje domove;

19. poziva čadsko vlado, da takoj omogoči demokratično razpravo o razmerah v državi ter o projektu črpanja nafte v regiji Doba;

20. poziva čadsko vlado, da v skladu z ustavnimi obveznostmi čim prej določi uradni razpored za prihodnje, ne samo predsedniške, ampak tudi parlamentarne volitve, in zagotovi nepristranskost neodvisne državne volilne komisije;

21. prepričan je, da volilni proces ne more teči učinkovito in pregledno, če je ogrožena osnovna pravica do svobodnega izražanja;

22. poziva Evropsko unijo, pod pogojem, da so izpolnjeni zahtevani pogoji, da v Čad napoti misijo za spremljanje volitev, da bi spremljala in vzpodbujala neoviran potek volilnega procesa;

23. poziva čadsko vlado, da se v skladu z s poročilom "Mednarodna preglednost" z dne 18. oktobra 2005, v katerem je Čad naveden kakor ena od držav z najslabšo preglednostjo financiranja, takoj spopade s korupcijo in jo prepreči ter dokaže preglednost pri državnih izdatkih;

24. vzpodbuja vlado, naj izvede obveščevalne akcije o poteku volitev in spodbuja neoviran, miroljuben in demokratičen potek volilne kampanje;

25. poziva, da takoj začne vzpodbujati nujen in občuten gospodarski in družbeni napredek, zlasti na področjih izobraževanja in usposabljanja, zdravja in socialne varnosti;

26. izraža željo, da ta napredek spremlja napredek pri konsolidiranju demokracije, pravne države in človekovih pravic, zlasti glede svobode izražanja, svobode združevanja in neodvisnosti medijev;

27. poziva čadsko vlado, da ustvari ugodne pogoje za doseganje razvojnih ciljev tisočletja, kakor so jih sprejeli Združeni narodi;

28. poziva čadsko vlado, da preneha s podrejanjem in zapostavljanjem ženske ter izkoriščati otroško delo, zlasti rekrutiranje mladihvojakov;

29. je mnenja, da sta spoštovanje človekovih pravic in politični pluralizem nujna pogoja, ki prebivalstvu omogočata, da brani svoje zakonite interese in sodeluje pri sprejemanju odločitev ter, konec koncev, za boj proti revščini;

30. poziva Svet, Komisijo in mednarodno skupnost, da nadaljujejo humanitarno in razvojno pomoč sudanskim beguncem in čadskim prebivalcem, ki so jih sprejeli, ter da še naprej obravnava civilno družbo v Sudanu in Čadu kakor partnerja za mir;

31. poziva vse naftne družbe, da se popolnoma držijo pobude za preglednost ekstraktivne industrije in mednarodnih načel na področju prostovoljne varnosti; poziva Komisijo, da kakor del svojih politik o socialni odgovornosti podjetij nadzoruje ta proces;

32. poziva, da se nekdanjemu čadskemu diktatorju Hisseneju Habreju, ki se je leta 1990 zatekel v Senegal, končno sodi v Afriki, ali da ga izženejo in mu sodijo na pravičnem procesu in v Belgiji v skladu z mednarodno konvencijo Združenih narodov proti mučenju in drugim krutim, nečloveškim ali poniževalnim kaznim ali ravnanju;

33. poziva, da Afriška unija izpolni svoje obveznosti v procesu proti Hisseneju Habreju, da ne bi bila deležna kritik mednarodne skupnosti;

34. poziva Komisijo, da sproži strukturiran politični dialog v smislu člena 8 Cotonoujskega sporazuma in Odbor za razvoj obvesti o napredku in izidih tega dialoga;

35. naroči svojemu predsedniku, naj to resolucijo posreduje Svetu, Komisiji, vladam držav članic, Svetu ministrov AKP-EU, predsednikoma, vladama in parlamentoma Čada in Sudana, Svetovni banki ter nevladni organizaciji "Čadsko združenje za širjenje in varstvo človekovih pravic".

[1] UL C 272, 3.11.2005, str. 43.

[2] UL C 140 E, 9.6.2005, str. 153.

[3] Sprejeta besedila, P6_TA(2005)0178.

[4] UL C 53 E, 28.2.2002, str. 404.

[5] UL C 304, 24.10.2000, str. 211.

[6] UL C 210, 6.7.1998, str. 210.

--------------------------------------------------